ఐటీ ఉద్యోగుల్లో కొరవడిన నైపుణ్యం..!
- 60 నుంచి 65శాతం వరకు ఇదే దుస్థితి
- డిజిటల్‌ టెక్నాలజీకి దీటుగా శిక్షణ లేకపోవడం
-మధ్య, సీనియర్‌ స్థాయిలో ఉద్యోగాల గల్లంతు
- కంపెనీలు పెట్టుబడులు పెట్టే వారి కోసం వెంపర్లాడుతున్నారు
- ఉద్యోగుల్లో నైపుణ్యాలు పెంచే దిశగా ఆలోచనలు లేవు : క్యాప్‌జెమినీ ఇండియా చీఫ్‌
ముంబయి: దేశీయ ఐటీ రంగంలో పెరుగుతున్న డిజిటల్‌ టెక్నాలజీ అనుగుణంగా ఐటీ ఉద్యోగులు తమ నైపుణ్యాలను అభివృద్ధి చేసుకోలేకపోతున్నారని క్యాప్‌జెమినీ ఇండియా చీఫ్‌ శ్రీనివాస్‌ కందుల అభిప్రాయం వ్యక్తం చేశారు. అలాగే వారు నూతన నైపుణ్యాలను స్వీకరించలేక పోవడంతో మధ్య, సీనియర్‌ స్థాయి ఉద్యోగాలను పొందలేకపోతున్నారని ఆయన హెచ్చరించారు. అయితే తాను పూర్తి నిరాశావాదిని కాదని.. కానీ ఆ పని కష్టాతరమైనదన్నారు. దీంతో ప్రస్తుతం ఐటీ రంగంలో 60-65శాతం మందికి సరైన శిక్షణ లభించటం లేదని ఆయన పేర్కొన్నారు. ఫ్రెంచ్‌ ఐటీ కంపెనీ అయిన క్యాప్‌జెమినీకి దేశీయంగా సుమారు లక్షమంది ఉద్యోగులు ఉన్నారు. నాస్కామ్‌ ఆధ్వర్యంలో నిర్వహిస్తున్న సదస్సులో పాల్గొన్న ఆయన ఈ వ్యాఖ్యాలు చేశారు. ఐటీ రంగంలో చాలా ఎక్కువమందికి సరైన శిక్షణ అందటం లేదని తెలిపారు. ఈ కారణంగా దేశంలో ఐటీ రంగంలో ప్రధానంగా మధ్య, సీనియర్‌ స్థాయిలో భారీగా నిరుద్యోగ సమస్య కనిపిస్తోందని పేర్కొన్నారు. అంతేకాకుండా ఐటీ కంపెనీల్లో వస్తున్న వారిలో నాణ్యమైన ప్రతిభ ఉండటం లేదని అభిప్రాయపడ్డారు. కాగా సుమారు 39 లక్షల మంది తక్కువ గ్రేడ్‌ కలిగిన ఇంజినీరింగ్‌ కాలేజీల్లో విద్యను అభ్యసించినవారేనని పేర్కొన్నారు. చాలా వరకు ఇంజినీరింగ్‌ కాలేజీలు సరైన విద్య ప్రమాణాలను పాటించకపోవడం కూడా విద్యార్థుల్లో నైపుణ్యత కొరవడుతుందని వివరించారు. దీనికితోడు ఇటీవల కంపెనీలు సైతం పెట్టుబడులు పెట్టే వారికోసమే చూస్తున్నాయని..కానీ ఉద్యోగుల్లో నైపుణ్యాలు అభివృద్ధి చేసేందుకు మాత్రం ఎలాంటి పెట్టుబడి పెట్టడం లేదని ఆవేదన వ్యక్తం చేశారు. అలాగే అత్యధిక మంది విద్యార్థులు నాసిరకం ఇంజినీరింగ్‌ కాలేజీల నుంచి వస్తున్నారని తెలిపారు. ఈ కారణంగా వారి వేతనాలపైనా ప్రతికూల ప్రభావం పడుతోందన్నారు. రెండు దశాబ్దాల క్రితం కొత్తగా ఉద్యోగంలో చేరే వారికి ఏడాదికి రూ.2.25 లక్షల వేతనాన్ని ఆఫర్‌ చేశాయని ఆయన గుర్తు చేశారు. ప్రస్తుతం కొత్తగా ఉద్యోగాల్లో వచ్చేవారికి ఏడాదికి రూ.3.5లక్షలు మాత్రమే ఆఫర్‌ చేస్తున్నాయని పేర్కొన్నారు. అలాగే కొత్తగా వచ్చే వారికి శిక్షణ ఇచ్చే క్రమంలో ఇంజినీరింగ్‌ ఫైనాల్‌ సెమిస్టర్‌కు సంబంధించిన సబ్జెక్టుల మీద కూడా వారికి విషయ పరిజ్ఞానం ఉండటం లేదని వివరించారు. దేశంలోని దాదాపు 80శాతం మంది ఇంజినీరింగ్‌ గ్రాడ్యుయేట్‌లు నిరుద్యోగంలో కొట్టుమిట్టాడుతున్నారని తమ అధ్యయనంలో తెలిందని పేర్కొన్నారు. అయినప్పటికీ తమ కంపెనీ కొత్త నియమాకాలను కొనసాగిస్తోందని తెలిపారు.
మీ స్నేహితులకు రికమెండ్ చెయ్యండి